Llíria dedica una marxa a ‘Los Hispanos’
01 de febrer de 2021

La ciutat de Llíria ha dedicat una peça musical a la selecció espanyola masculina d'handbol, que este cap de setmana ha aconseguit la medalla de bronze en el Campionat del Món d'Egipte.

La marxa ‘Los Hispanos’, obra del compositor local José Alamá per encàrrec de l'Ajuntament de Llíria, va ser estrenada el passat 27 de desembre per la Banda Primitiva de Llíria en el seu concert extraordinari de Nadal.

“La composició està des de hui disponible en el canal de YouTube de l'Ajuntament de Llíria, com a homenatge de la Ciutat de la Música al combinat nacional d'handbol, al qual aprofitem per a felicitar-lo pel seu gran èxit en el Mundial”, ha manifestat l'alcalde Manolo Civera.

Per part seua, el propi compositor, José Alamá, ha declarat que esta marxa “és una combinació de fanfàrria i banda, inspirada en els ambients esportius i que transmet el sentiment cerimonial de les grans desfilades olímpiques”, ha explicat.

La peça sorgeix en un any on l'handbol tindrà una gran presència en el municipi i se suma al pasdoble “Les Guerreres”, del també músic edetà Víctor Enguídanos, que va ser estrenat al març de 2020 per la Unió Musical de Llíria.

La selecció femenina es jugarà en el Pavelló Plà de l’Arc la seua presència en les Olimpíades de Tòquio, en el Preolímpic que està previst que se celebre el mes vinent de març. A més, la ciutat de Llíria és una de les seus triades per al Mundial Femení 2021, que es disputarà a Espanya al llarg del mes de desembre.

L'alcalde Manolo Civera ha assenyalat que “sempre és un orgull veure la unió de dues banderes culturals del municipi com són la música i l'esport. Per a esta fusió, i com a Ciutat Creativa de la Música per la UNESCO, tenim l'honor de comptar amb grans compositors, com el nostre estimat José Alamá, i extraordinàries formacions com la Primitiva per a interpretar esta marxa dedicada als ‘Hispanos’”.

“Encara que l'emergència sanitària ens impedisca gaudir com imaginàvem d’estos esdeveniments, seguim amb l'agenda de treball que marquem amb la Federació per a retornar la confiança que han depositat en el municipi de Llíria”, ha afegit.